
הוועדה לענייני ביקורת המדינה

הכנסת השבע-עשרה






נוסח לא מתוקן

מושב שני

פרוטוקול מס' 30

מישיבת הוועדה לענייני ביקורת המדינה

יום רביעי, כ"ד בחשוון תשס"ז, 15.11.2006, שעה 09:00

סדר היום:
א. אישור הוועדה למינוי מנכ"ל משרד מבקר המדינה להיות בעל הסמכויות האמורות בסעיף 8 עד 

     11 ו-27(ב) ו-(ד) לחוק ועדות חקירה, התשכ"ט-1968; ואישור ביטול מינויו של המנכ"ל הפורש.

ב. הקמת ועדת משנה לשירותי דת. 

נכחו:
חברי הוועדה:

אסתרינה טרטמן – מ"מ היו"ר

אריה אלדד

משה גפני

יצחק וקנין

שלי יחימוביץ'

מוזמנים:
מיכה לינדנשטראוס

- מבקר המדינה

שלמה גור 


- מנכ"ל משרד מבקר המדינה

שלומית לביא 

- עוזר בכיר למבקר המדינה

מנשה אילני 


- סגן בכיר ליועצת המשפטית, משרד מבקר המדינה

חובב שפירא


- מנהל אגף לפרויקטים מיוחדים, משרד מבקר המדינה

עקיבא איסרליש

- משרד ראש הממשלה

מנהלת הוועדה:
חנה פריידין
קצרנית:
טלי רם

1. אישור הוועדה למינוי מנכ"ל משרד מבקר המדינה להיות בעל הסמכויות האמורות 

בסעיף 8 עד 11 ו-27(ב) ו-(ד) לחוק ועדות חקירה, התשכ"ט-1968;

ואישור ביטול מינויו של המנכ"ל הפורש

היו"ר אסתרינה טרטמן:

בוקר טוב. על סדר-היום אישור הוועדה למינוי מנכ"ל משרד מבקר המדינה להיות בעל הסמכויות האמורות בסעיף 8 עד 11 ו-27(ב) ו-(ד) לחוק ועדות חקירה, התשכ"ט-1968. המינוי הזה מצריך אישור של הוועדה לענייני ביקורת המדינה.


אדוני המבקר, בבקשה.


מבקר המדינה מיכה לינדנשטראוס:

רציתי להודיע לוועדה כי על-פי הסמכות שמוקנית לי לפי סעיף 26 לחוק מבקר המדינה, החלטתי למנות את עורך-דין שלמה גור, שהוא מנכ"ל משרד מבקר המדינה, להיות בעל הסמכויות האמורות בסעיפים 8 עד 11 ו-27(ב) ו-(ד) לחוק ועדות חקירה, התשכ"ט-1968. 


על-פי החוק, המינוי הזה טעון אישור הוועדה לענייני ביקורת המדינה של הכנסת, וביקשתי לכן מכבוד היושבת-ראש להביא את הבקשה הזאת בפני הוועדה לאישורה, ולבטל את המינוי של המנכ"ל הקודם, עורך-דין מרדכי בס – שהיה בעל הסמכות הזאת, שהוקנתה לו גם על-פי החלטת הוועדה לענייני ביקורת המדינה. הוא פרש מהמשרד, והחליף אותו עורך-דין שלמה גור.


גברתי, אבקש את הסכמתכם ואת אישורכם למינוי הזה.


היו"ר אסתרינה טרטמן:

מתוך היכרות קצרה שיש לנו עם המנכ"ל, מר שלמה גור – כבר בירכנו אותו להצלחה – ונראה לנו שהוא גם עלה על הגל הזה - - 


שלמה גור:

נכון. 


היו"ר אסתרינה טרטמן:


- - אנחנו סומכים את ידינו, בטוחים וסמוכים שהמנכ"ל אכן ראוי למינוי, ראוי לתפקיד. אנחנו נשמח שתקבל על עצמך אחריות נוספת, ואחריות כבדה, ואנחנו רוצים לאחל לך הצלחה. זו דעתי, אני ממליצה גם בפני חברי הוועדה לתמוך בכך. 


יצחק וקנין:

 אנחנו מצטרפים לדעתך. 

היו"ר אסתרינה טרטמן:


תודה. חברת הכנסת שלי יחימוביץ'.


שלי יחימוביץ:

 בהחלט. 


היו"ר אסתרינה טרטמן:


אנחנו נותנים סמכות נוספת למנכ"ל. 


אני מציעה שנצביע. מי בעד? 


ה צ ב ע ה

בעד – 3

נגד – אין

נמנעים – אין

הבקשה למינוי מנכ"ל משרד מבקר המדינה להיות בעל הסמכויות האמורות בסעיפים 8 עד 11

 ו-27(ב) ו-(ד) לחוק ועדות חקירה, התשכ"ט-1968, ואישור ביטול מינויו של המנכ"ל הפורש, נתקבלה.

היו"ר אסתרינה טרטמן:


אין מתנגדים. חברי הוועדה לביקורת המדינה מאשרים את הסמכויות המוענקות לך. בהצלחה.


שלמה גור:

תודה רבה.

ב. הקמת ועדת משנה לשירותי דת

היו"ר אסתרינה טרטמן:


הנושא הבא: הקמת ועדת משנה לשירותי דת. יש לנו עשייה מרובה – גם בשירותי דת. שירותי דת זה אומר כל הדתות – לאו דווקא הדת היהודית, אלא גם הדת המוסלמית, התפיסה הדרוזית, הדת הנוצרית, ותפיסות דתיות למיניהן. 


בכנסת ישראל, במדינת ישראל – שהיא מדינה הומוגנית ויש בה ביטוי לכל הדתות והאמונות – נכון שיהיה גם לביקורת מה לומר בתחום הזה, כי דת ואמונה זה מעבר לכל פוליטיקה, למרות שאנשים בדתות מסוימות מערבים בין הדברים. 


אנחנו בחרנו למנות ועדת משנה של הוועדה לביקורת המדינה, בראשות חבר הכנסת וקנין. חברים נוספים בוועדה יהיו: חברת הכנסת שלי יחימוביץ', חבר הכנסת עתניאל שנלר, חבר הכנסת אלחנן גלזר, ואני מצביעה בקולי להקים את ועדת המשנה כי חברת הכנסת יחימוביץ' – למרות שהיא חברה בוועדה – מיהרה כבר לישיבה הבאה שלה. 


אנחנו מאשרים את המינוי. תודה רבה.


מבקר המדינה מיכה לינדנשטראוס:


ברכות. 


היו"ר אסתרינה טרטמן:


בוקר טוב לחברי הכנסת שהצטרפו אלינו – חבר הכנסת גפני וחבר הכנסת אלדד. חבר הכנסת גפני, הוועדה לענייני ביקורת המדינה סיימה את ישיבתה.


משה גפני:

 באתי להצביע. 


היו"ר אסתרינה טרטמן:


אנחנו הסמכנו את המנכ"ל.


משה גפני:

 היתה אמורה לקום ועדת משנה לשירותי דת. 


היו"ר אסתרינה טרטמן:


היא כבר קמה, הצבענו. האם אתה מעוניין להצטרף לוועדה?


משה גפני:

 אני מעוניין שחבר הכנסת ליצמן יצטרף, הוא חבר בוועדה מטעם יהדות התורה. יכולה להיות ועדה לשירותי דת בלי יהדות התורה?


היו"ר אסתרינה טרטמן:


אתה מייצג אותו באמירה שלך. 


משה גפני:

 ודאי. 

היו"ר אסתרינה טרטמן:


בבקשה, ברצון רב. חבר הכנסת ליצמן כבר רגיל לשבת עם חברת הכנסת שלי יחימוביץ', הוא יישב אתה גם בוועדה לשירותי דת. 


אנחנו נצביע על הצטרפותו של חבר הכנסת ליצמן לוועדה לשירות דת, לצד החברים: שלי יחימוביץ', עתניאל שנלר ואלחנן גלזר, בראשות חבר הכנסת יצחק וקנין. חבר הכנסת גפני, אני מזמינה אותך להצביע, לצד חבר הכנסת אלדד, על הצטרפותו של חבר הכנסת ליצמן. אנחנו בעד, אנחנו מברכים. 


ה צ ב ע ה

בעד – 3

נגד – אין

נמנעים – אין

הבקשה לצירוף חבר הכנסת יעקב ליצמן כחבר בוועדה לשירותי דת נתקבלה.

היו"ר אסתרינה טרטמן:


לפרוטוקול: הוכרזה היום הקמתה של ועדת משנה לשירותי דת, בראשות חבר הכנסת יצחק וקנין, בהשתתפות: חברת הכנסת שלי יחימוביץ', חבר הכנסת עתניאל שנלר, חבר הכנסת אלחנן גלזר וחבר הכנסת יעקב ליצמן. 


אנחנו מאחלים הצלחה לוועדה לשירותי דת. חזקה עלינו שתעשה את עבודתה נאמנה. 


תודה רבה, הישיבה נעולה.




הישיבה ננעלה בשעה 09:15.

